Document ID: 32007D0794

DEĊIŻJONI TAL-KUMMISSJONI
tad-29 ta’ Novembru 2007
li tistabbilixxi data ta’ skadenza ġdida għall-preżentazzjoni ta’ dossiers għal ċerti sustanzi li għandhom jiġu eżaminati skond il-programm ta’ għaxar snin imsemmi fl-Artikolu 16(2) tad-Direttiva 98/8/KE
(notifikata taħt id-dokument numru C(2007) 5751)
(Test b’relevanza għaż-ŻEE)
(2007/794/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kummissjoni (KE) Nru 2032/2003 ta' l-4 ta’ Novembru 2003 dwar it-tieni fażi tal-programm ta’ ħidma ta’ għaxar snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill rigward it-tqegħid ta’ prodotti bijoċidali fis-suq, u li jemenda r-Regolament (KE) Nru 1896/2000, u b’mod partikolari l-Artikolu 8(4) tiegħu (1),
Billi:
(1)
Ir-Regolament (KE) Nru 2032/2003 jistabbilixxi lista ta’ sustanzi attivi li għandhom jiġu evalwati bil-għan li possibbilment ikunu inklużi fl-Annessi I, IA jew IB għad-Direttiva 98/8/KE.
(2)
Għal għadd ta’ sustanzi/tlaqqigħat ta’ tipi ta’ prodotti inklużi f’dik il-lista, jew kienu rtiraw il-parteċipanti kollha inkella sa d-dati ta’ skadenza speċifikati fl-Annessi V u VIII għar-Regolament (KE) Nru 2032/2003 ma kien għadu ġie rċevut l-ebda dossier min-naħa ta’ l-Istat Membru Rapporteur li kien inkarigat biex jagħmel l-evalwazzjoni.
(3)
Minħabba f”hekk, u skond l-Artikoli 8(3) u (4) u 9(5) tar-Regolament (KE) Nru 2032/2003, il-Kummissjoni infurmat lill-Istati Membri b’dan. Fl-14 ta’ Ġunju 2006 l-informazzjoni ġiet ukoll ippubblika elettronikament.
(4)
Fi żmien tliet xhur mill-pubblikazzjoni elettronika ta’ din l-informazzjoni, xi kumpaniji indikaw l-interess tagħhom li jassumu r-rwol ta’ parteċipant għal xi wħud mis-sustanzi u tipi ta’ prodotti kkonċernati, f’konformità ma’ l-Artikolu 8(4) tar-Regolament Nru 2032/2003.
(5)
Għaldaqstant, għandha tiġi stabbilita data ta’ skadenza ġdida għall-preżentazzjoni ta’ dossiers għal dawn is-sustanzi u tipi ta’ prodott.
(6)
Il-miżuri pprovduti f’din id-Deċiżjoni huma f’konformità ma’ l-opinjoni tal-Kumitat Permanenti tal-Prodotti Bijoċidali,
ADOTTAT DIN ID-DEĊIŻJONI:
Artikolu 1
Id-data ta’ skadenza ġdida għall-preżentazzjoni ta’ dossiers għas-sustanzi u tipi ta’ prodotti stipulati f’dan l-Anness għandha tkun it-30 ta’ April 2008.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 29 ta’ Novembru 2007.

Labels: 1
20
0
3
7
18